
Szám: 123-72/2023
                          Nyilvános ülésen tárgyalandó!
Napirend száma:  ……. 

Képviselő-testület 
2023. február 23-ai ülésére

Tisztelt Képviselő-testület!

Tárgy: 
Javaslat családok átmeneti otthonának működtetése érdekében a Szociális és Rehabilitációs Alapítvánnyal történő ellátási szerződés megkötésére 
I. Előzmények

Budapest Főváros XIV. Kerület Zugló Önkormányzata (továbbiakban: Önkormányzat) és a Szociális és Rehabilitációs Alapítvány - a Képviselő-testület 24/2018. (II. 15.) határozata alapján - családok átmeneti otthona szolgáltatás működtetésére 2018. február 27-én, 5 évre ellátási szerződést kötött, amely 2023. március 20. napján jár le (2. melléklet).

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 94. §-a meghatározza a települési önkormányzatok által kötelezően ellátandó ellátások körét.

A Gyvt. 94. § (3) bekezdés c) pontja szerint az a települési önkormányzat, fővárosban kerületi önkormányzat, ahol 30 ezernél több állandó lakos él családok átmeneti otthonát köteles működtetni.
A Gyvt. 97. § (1) bekezdése kimondja, hogy a Gyvt-ben meghatározott személyes gondoskodást nyújtó ellátást a helyi önkormányzat nem állami szervvel kötött ellátási szerződés útján is biztosíthatja.

A törvény által biztosított lehetőséggel élve kötötte meg az Önkormányzat az ellátási szerződést a Szociális és Rehabilitációs Alapítvánnyal (a továbbiakban: Alapítvány). 

Az Alapítvány újabb ellátási szerződés megkötését kezdeményezte öt évre és kérte, hogy a hozzájárulás összegét a Képviselő-testület emelje meg 6 000 000 Ft-ról 9 000 000 Ft-ra, amelyet az elégtelen állami finanszírozásra és a folyamatosan növekvő költségekre (energia) hivatkozva kér. Éves szintű működési költségeikhez a kimutatás szerint 5 309 219 Ft hiányzik (3. melléklet). 
II. Vélemények

Az ellátási szerződés tartalmát a felek szabadon állapítják meg, azzal, hogy a szerződésnek tartalmaznia kell a Gyvt. 97. § (3) bekezdésében, valamint a szociális igazgatásról és a szociális ellátásokról szóló 1993. évi III. törvény (a továbbiakban: Szoctv.) 121. §-ában meghatározott tartalmi elemeket.

Az ellátási szerződés megkötésével az Önkormányzat kötelező feladatának ellátási kötelezettségét biztosítja a XIV. kerület területén életvitelszerűen tartózkodó családok számára.

Az ellátási szerződés megkötése esetén a feladat elvégzésére az állami költségvetésben biztosított normatíva az Alapítványt illeti meg.

Az Alapítvány 2003. óta - 20 éve - működteti Csömörön a családok átmeneti otthonát. Az Alapítvány a tevékenységéről szóló szakmai és pénzügyi beszámolóját minden évben határidőre elkészítette. Az ellátást igénybevevők részéről panasz nem érkezett. 
A jelenleg hatályos ellátási szerződés lejártával javasoljuk ismételten 5 évre az ellátási szerződés megkötését és a feladat ellátására az évenkénti 8 500 000 Ft hozzájárulás biztosítását.
A Gyvt. és az Szoctv. előírásai alapján az Alapítvánnyal kötendő ellátási szerződés tervezetet az előterjesztés 4. melléklete tartalmazza.

A Gyvt. 97. § (5) bekezdése alapján a települési önkormányzat képviselő-testülete az ellátási szerződés megkötését, a szerződés módosítását, illetve megszüntetését nem ruházhatja át.

A Csömör, Nagy Sándor utca 1. szám alatti lévő ingatlant (családok átmeneti otthona) valamint az un. „kiléptető” lakásokat – külső férőhelyeket - (Egressy út 18/A. I. lph. fszt. 6., Fűrész utca 19. fszt. 2., Gyarmat utca 47/A. IV. lph. III. em. 66., amelyekben a családok elhelyezését biztosítja) az Önkormányzat az Alapítványnak határozatlan időre, térítésmentesen adta kezelésébe a feladat ellátására (5. melléklet - haszonkölcsön szerződés).

Gazdasági Főosztály véleménye: Az ellátási szerződés időtartamát nem javasolja az önkormányzati cikluson túlmutatóan meghatározni emelt összeggel. Az ellátási szerződésben szolgáltatást fizet az önkormányzat, nem az alapítványi feladatok ellátásához járul hozzá, ami elfogadott teljesítést követően kiállított számlák megfizetését jelentené, jelen konstrukció nem ilyen, támogatás előre fizetése van meghatározva utólagos beszámolással. Az előzetes egyeztetés alkalmával felvetett kérdésre az alapítvány a számla kiállításától elzárkózott.
Jogi Főosztály véleménye: Az előterjesztésben közölt adatok és egyéb információk alapján az előterjesztéshez jogi észrevételt nem tesz.
Jogszabályi háttér: 

-  Szociális igazgatásról és szociális ellátásokról szóló 1993. évi III. törvény (Szoctv.) 

- Gyermekek védelméről és a gyámügyi igazgatásról szóló 1997. évi XXXI. törvény (Gyvt.)
- A Magyarország helyi önkormányzatairól szóló 2011. évi CLXXXIX. törvény (Mötv.) 
Kérem a Tisztelt Képviselő-testületet az előterjesztést megtárgyalni, az ellátási szerződés megkötéséről és az ellátandó feladathoz kapcsolódó határozat meghozataláról dönteni szíveskedjék.
III. Bizottsági vélemények

Az előterjesztést a Jogi és Ügyrendi Bizottság, valamint a Népjóléti Bizottság tárgyalja. 

IV. Döntési javaslat

Budapest Főváros XIV. Kerület Zugló Önkormányzata Képviselő-testülete úgy dönt, hogy elfogadja az előterjesztés 1. mellékletét képező határozati javaslatot.

A határozathozatal Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdés alapján egyszerű szótöbbséget igényel.

Budapest, 2023. január 31.
            Horváth Zsolt
alpolgármester

Mellékletek felsorolása: 

1. melléklet: Határozat javaslat
2. melléklet: Szociális és Rehabilitációs Alapítvánnyal megkötött hatályos ellátási szerződés
3. melléklet: Szociális és Rehabilitációs Alapítvány kérelme
4. melléklet: Ellátási szerződés-tervezet

5. melléklet: Haszonkölcsön szerződés (hatályos)
Az előterjesztést készítette: 
Bondorné Gyurcsi Mária - Polgármesteri Hivatal

                                           Humánszolgáltatási Főosztály
1. melléklet a 123-72/2023 előterjesztéshez
Budapest Főváros XIV. Kerület Zugló Önkormányzata Képviselő-testületének
.../2023. (     ) önkormányzati határozata

Családok átmeneti otthonának működtetése érdekében a Szociális és Rehabilitációs Alapítvánnyal ellátási szerződés megkötéséről
1. Budapest Főváros XIV. Kerület Zugló Önkormányzatának Képviselő-testülete úgy dönt, hogy Budapest Főváros XIV. Kerület Zugló Önkormányzata a Szociális és Rehabilitációs Alapítvánnyal 2023. március 21. és 2028. március 21. közötti időszakra a gyermekjóléti alapszolgáltatás keretébe tartozó családok átmeneti otthonának biztosítása érdekében ellátási szerződést köt, és felhatalmazza a Polgármestert az ellátási szerződés aláírására a 4. melléklet szerinti tartalommal. 
2. A Képviselő-testület felkéri a polgármestert, hogy a családok átmeneti otthona működtetéséhez a fedezetet öt évre, évenként 8 500 000 Ft-ot - azaz nyolcmillió-ötszázezer forintot - az önkormányzat költségvetési rendeletébe tervezze be.
Határidő: 2023. március 10. (ellátási szerződés aláírására)
                2023. évi és a további költségvetések előterjesztése – fedezet biztosítására
Felelős: Horváth Zsolt alpolgármester (Gazdasági Főosztály Költségvetési Osztály vezetője és a Humánszolgáltatási Főosztály vezetője által) 

